### NN 43/2016 (5.5.2016.), Odluka o osnivanju Međuresorne radne skupine za europske poslove

VLADA REPUBLIKE HRVATSKE

1118

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11 i 119/14), Vlada Republike Hrvatske je na sjednici održanoj 4. svibnja 2016. godine donijela

ODLUKU

O OSNIVANJU MEĐURESORNE RADNE SKUPINE ZA EUROPSKE POSLOVE

I.

Ovom se Odlukom osniva Međuresorna radna skupina za europske poslove (u daljnjem tekstu: Radna skupina) kao međuresorno radno tijelo pri Ministarstvu vanjskih i europskih poslova.

II.

Radna skupina razmatra, priprema, a u određenim slučajevima i utvrđuje, stajališta koja će zastupati predstavnici Republike Hrvatske u odgovarajućim postupcima odlučivanja i/ili raspravama na razini Europske unije, razmatra pitanja vezana uz pravnu stečevinu Europske unije, te razmatra i druga pitanja potrebna za sudjelovanje predstavnika Republike Hrvatske u radu institucija Europske unije.

Prijedloge stajališta, osim stajališta za COREPER, kao i druga pitanja iz stavka 1. ove točke, Radna skupina upućuje Vladi Republike Hrvatske, Koordinaciji za vanjsku i europsku politiku.

III.

Postupak izrade, usuglašavanja, utvrđivanja i usvajanja stajališta Republike Hrvatske za sudjelovanje predstavnika Republike Hrvatske u radu Vijeća Europske unije (na svim razinama) i Europskoga vijeća utvrđuje se Pravilima o postupku definiranja stajališta Republike Hrvatske u radu Vijeća Europske unije i Europskoga vijeća, koja su sadržana u Dodatku I ove Odluke i čine njezin sastavni dio.

Postupak notifikacije te postupak izrade i podnošenja odgovora i očitovanja Republike Hrvatske u EU PILOT postupcima, pred-sudskim postupcima zbog povrede prava Europske unije i postupcima pred Sudom Europske unije, utvrđuje se Pravilima o postupku notifikacije te postupku izrade i podnošenja odgovora Republike Hrvatske u EU PILOT postupcima, pred-sudskim postupcima zbog povrede prava Europske unije i postupcima pred Sudom Europske unije, koja su sadržana u Dodatku II ove Odluke i čine njezin sastavni dio.

IV.

Radnu skupinu čine EU koordinatori ili njihovi zamjenici u središnjim tijelima državne uprave koja su nositelji izrade stajališta o određenom dokumentu Europske unije sukladno Zaključku Vlade Republike Hrvatske o nadležnostima tijela državne uprave za radne skupine Vijeća Europske unije, klase: 910-04/12-02/16, urbroja: 5030109-12-1, od 31. svibnja 2012. godine i klase: 022-03/13-07/272, urbroja: 50301-21/21-13-3, od 24. listopada 2013. godine, te predstavnik Ureda predsjednika Vlade Republike Hrvatske.

EU koordinatori iz stavka 1. ove točke u pravilu se imenuju iz redova državnih dužnosnika, a njihovi zamjenici iz redova državnih službenika.

Radom Radne skupine upravlja pomoćnik ministra nadležan za europske poslove u Ministarstvu vanjskih i europskih poslova ili osoba koju on ovlasti.

Prema potrebi i po pozivu, u rad Radne skupine mogu biti uključeni i predstavnici drugih tijela te vanjski suradnici.

U okviru Radne skupine djeluje Stručna skupina za pravna pitanja koja koordinira stavove Republike Hrvatske vezano uz preuzimanje i provedbu pravne stečevine Europske unije te stavove u EU PILOT postupcima, pred-sudskim postupcima zbog povrede prava Europske unije i postupcima pred Sudom Europske unije.

V.

Radna skupina će u roku od 30 dana od dana stupanja na snagu ove Odluke usvojiti Poslovnik o načinu svog rada i postupanja.

Administrativne i tehničke poslove za potrebe Radne skupine obavlja Ministarstvo vanjskih i europskih poslova.

VI.

Stupanjem na snagu ove Odluke stavlja se izvan snage Odluka o osnivanju Međuresorne radne skupine za europske poslove (»Narodne novine«, broj 78/13).

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/16-04/92

Urbroj: 50301-21/21-16-2

Zagreb, 4. svibnja 2016.

Predsjednik

Tihomir Orešković, v. r.

**DODATAK I**

PRAVILA O POSTUPKU DEFINIRANJA STAJALIŠTA REPUBLIKE HRVATSKE U RADU VIJEĆA EUROPSKE UNIJE I EUROPSKOGA VIJEĆA

Članak 1.

*Opće odredbe*

Ovim se Pravilima uređuje postupak izrade, usuglašavanja i usvajanja prijedloga stajališta i stajališta Republike Hrvatske za sudjelovanje predstavnika Republike Hrvatske u radu Vijeća Europske unije (na svim razinama) i Europskoga vijeća, uključujući postupak odlučivanja o aktima Europske unije.

Članak 2.

*Definicije pojmova*

Pojedini pojmovi u smislu ovih Pravila imaju sljedeća značenja:

1. Akti Europske unije jesu svi pravno obvezujući akti i njihovi nacrti i prijedlozi koji se razmatraju u okviru Vijeća Europske unije i Europskoga vijeća, te drugi akti i dokumenti političke ili pravne naravi koje razmatraju i/ili donose institucije i druga tijela Europske unije ili predstavnici vlada država članica na razini Europske unije.

2. Stajališta Republike Hrvatske su stajališta o aktima Europske unije koja donosi Vlada, a koja predstavnici Republike Hrvatske zastupaju u odgovarajućim postupcima odlučivanja ili raspravama na razini Europske unije.

3. Okvirna stajališta Republike Hrvatske se u pravilu izrađuju za prijedloge pravno obvezujućih akata Europske unije, a prema potrebi i za druge akte i dokumente Europske unije, prije formalnog početka rasprave odnosno postupka odlučivanja u okviru Vijeća Europske unije i Europskoga vijeća.

4. Nositelj izrade stajališta Republike Hrvatske je tijelo državne uprave zaduženo za izradu prijedloga stajališta i stajališta Republike Hrvatske, u koordinaciji sa sunositeljem odnosno svim drugim tijelima državne uprave i drugim tijelima u čiji djelokrug ulaze pitanja za koja se izrađuje prijedlog stajališta i stajališta.

5. Predstavnici Republike Hrvatske su predsjednik i članovi Vlade Republike Hrvatske, stalni predstavnik Republike Hrvatske pri Europskoj uniji, zamjenik stalnog predstavnika Republike Hrvatske pri Europskoj uniji te drugi članovi diplomatskog osoblja Stalnog predstavništva Republike Hrvatske pri Europskoj uniji i Europskoj zajednici za atomsku energiju (u daljnjem tekstu: Stalno predstavništvo) i čelnik i drugi predstavnici središnjih tijela državne uprave te druge osobe ovlaštene zastupati Vladu Republike Hrvatske i njezina tijela u Vijeću Europske unije (dalje u tekstu: Vijeće), Europskom vijeću, i njegovim radnim tijelima.

6. Radna tijela Vijeća su radne skupine i odbori koji pripremaju rad i sastanke Vijeća ili su zaduženi za koordinaciju aktivnosti država članica Europske unije ili davanje mišljenja u određenom području. Radna tijela Vijeća mogu biti osnovana odredbama Ugovora o Europskoj uniji i Ugovora o funkcioniranju Europske unije, odlukama predstavnika vlada država članica, odlukama Vijeća ili odlukama Odbora stalnih predstavnika vlada država članica Europske unije.

7. Odbor stalnih predstavnika vlada država članica Europske unije (u daljnjem tekstu: COREPER) je radno tijelo Vijeća odgovorno za pripremu rada Vijeća na ministarskoj razini (tzv. Vijeće ministara), osim u dijelu u kojem rad Vijeća priprema Posebni odbor za poljoprivredu. COREPER se sastaje u dva dijela: u sastavu stalnih predstavnika pri Europskoj uniji (COREPER II) i sastavu zamjenika stalnih predstavnika pri Europskoj uniji (COREPER I).

8. Politički i sigurnosni odbor je radno tijelo Vijeća koje prati međunarodnu situaciju u područjima obuhvaćenima zajedničkom vanjskom i sigurnosnom politikom i doprinosi utvrđivanju politika davanjem mišljenja Vijeću, na zahtjev Vijeća ili Visokog predstavnika Unije za vanjske poslove i sigurnosnu politiku ili na vlastitu inicijativu, te provodi politički nadzor i strateški usmjerava operacije upravljanja krizama.

9. Posebni odbor za poljoprivredu je radno tijelo Vijeća koje priprema rad Vijeća ministara za poljoprivredu i ribarstvo u pitanjima zajedničke poljoprivredne politike, a koje se sastaje u formatu glasnogovornika. Glasnogovornika Republike Hrvatske u Posebnom odboru za poljoprivredu imenuje ministar nadležan za poljoprivredu.

Članak 3.

*Dinamika rada Međuresorne radne skupine za europske poslove*

Međuresorna radna skupina za europske poslove (u daljnjem tekstu: Radna skupina) u pravilu se sastaje tjedno, utorkom poslijepodne, u Ministarstvu vanjskih i europskih poslova.

Članak 4.

*Nositelji izrade stajališta Republike Hrvatske*

(1) Nositelj izrade stajališta Republike Hrvatske u vezi odgovarajućeg dokumenta Europske unije je tijelo državne uprave određeno Zaključkom Vlade Republike Hrvatske o nadležnostima tijela državne uprave za radne skupine Vijeća Europske unije, klase: 910-04/12-02/16, urbroja: 5030109-12-1, od 31. svibnja 2012. godine i klase: 022-03/13-07/272, urbroja: 50301-21/21-13-3, od 24. listopada 2013. godine.

(2) Nositelj izrade stajališta Republike Hrvatske za sastanke Europskoga vijeća je Ministarstvo vanjskih i europskih poslova, u suradnji s Uredom predsjednika Vlade Republike Hrvatske.

(3) Nositelj izrade stajališta Republike Hrvatske u pripremu okvirnog stajališta dužan je pravovremeno i na odgovarajući način uključiti sunositelje, odnosno sva druga tijela državne uprave i druga tijela u čiju nadležnost ulaze pitanja obuhvaćena aktom Europske unije ili točkom dnevnog reda Vijeća i Europskoga vijeća.

(4) Sunositelji u smislu stavka 3. ovoga članka dužni su sudjelovati u izradi prijedloga stajališta te pravovremeno i na odgovarajući način dostaviti doprinos po pitanjima iz svoje nadležnosti nositelju.

Članak 5.

*Pitanja nadležnosti*

(1) Tijelo državne uprave može u roku od dva radna dana od dana dostave akta Europske unije za koje se traži izrada stajališta istaknuti prigovor nenadležnosti.

(2) O prigovoru iz stavka 1. ovog članka odlučuje Vlada Republike Hrvatske na prijedlog Koordinacije za vanjsku i europsku politiku.

Članak 6.

*Postupak izrade i usuglašavanja okvirnog stajališta za akte Europske unije*

(1) Akt Europske unije u vezi kojeg je potrebno izraditi okvirno stajalište Republike Hrvatske Ministarstvo vanjskih i europskih poslova dostavlja elektroničkom poštom nositelju izrade stajališta, uz naznaku roka za izradu prijedloga okvirnog stajališta, vodeći pritom računa o dinamici rasprave u radnim tijelima Vijeća.

(2) Nositelj izrade stajališta, u suradnji sa sunositeljem te drugim nadležnim tijelima državne uprave i drugim tijelima, analizira akt Europske unije, izrađuje prijedlog okvirnog stajališta te ga u naznačenom roku, putem elektroničke pošte, dostavlja Ministarstvu vanjskih i europskih poslova.

(3) Prijedlog stajališta Ministarstvo vanjskih i europskih poslova, putem elektroničke pošte dostavlja na očitovanje svim članovima Radne skupine, koji u naznačenom roku dostavljaju nositelju putem elektroničke pošte primjedbe na dostavljeni prijedlog okvirnog stajališta, nakon proteka kojega roka se smatra da nemaju primjedbi na dostavljeni prijedlog. Prijedlog okvirnog stajališta se dostavlja i Stalnom predstavništvu, koje može dati svoje primjedbe u svim fazama usuglašavanja okvirnog stajališta.

(4) Sukladno dobivenim primjedbama nositelj izrade stajališta, u suradnji sa sunositeljem te drugim nadležnim središnjim tijelima državne uprave i drugim tijelima, dorađuje prijedlog stajališta te ga u naznačenom roku putem elektroničke pošte dostavlja Ministarstvu vanjskih i europskih poslova.

(5) Ministarstvo vanjskih i europskih poslova upućuje prijedlog okvirnog stajališta Koordinaciji za vanjsku i europsku politiku, koja raspravlja prijedlog okvirnog stajališta, te o predmetnom usvaja Zaključak. Po potrebi se o okvirnom stajalištu može raspravljati na sastanku Međuresorne radne skupine za europske poslove prije upućivanja na Koordinaciju za vanjsku i europsku politiku.

Članak 7.

*Postupak izrade i utvrđivanja stajališta za sastanke COREPER-a i Posebnog odbora za poljoprivredu*

(1) Uslijed specifične dinamike pripreme sastanaka COREPER-a, Ministarstvo vanjskih i europskih poslova putem elektroničke pošte dostavlja najave dnevnog reda i dnevni red za sastanak COREPER-a članovima Radne skupine, određuje nositelje kao i rok za pripremu prijedloga stajališta vezano na pojedine točke dnevnog reda, vodeći pritom računa o dinamici i rokovima za pripremu sastanaka COREPER-a.

(2) Nositelj iz stavka 1. ovoga članka priprema prijedlog stajališta za sastanak COREPER-a te ga iznosi na sastanku Radne skupine, koja raspravlja i utvrđuje stajalište.

(3) Izrada i utvrđivanje stajališta za sastanke Posebnog odbora za poljoprivredu u nadležnosti je Ministarstva poljoprivrede. Utvrđena stajališta za sastanke Posebnog odbora za poljoprivredu, Ministarstvo poljoprivrede putem elektroničke pošte dostavlja Ministarstvu vanjskih i europskih poslova koje ih prosljeđuje na znanje svim članovima Radne skupine.

Članak 8.

*Postupak izrade i utvrđivanja stajališta za sastanke Političkog i sigurnosnog odbora*

(1) Izrada i utvrđivanje stajališta za sastanke Političkog i sigurnosnog odbora u nadležnosti je Ministarstva vanjskih i europskih poslova.

(2) U području Zajedničke vanjske i sigurnosne politike (ZVSP) predstavnik Republike Hrvatske u Političkom i sigurnosnom odboru postupa temeljem stajališta i smjernica Vlade Republike Hrvatske te po uputi ministra nadležnog za vanjske poslove, odnosno osobe koju on ovlasti sukladno djelokrugu definiranom Uredbom o unutarnjem ustrojstvu Ministarstva vanjskih i europskih poslova. Upute za političke i geografske radne skupine Vijeća u svim formacijama daju nadležne ustrojstvene jedinice Ministarstva vanjskih i europskih poslova.

(3) U području Zajedničke sigurnosne i obrambene politike (ZSOP) predstavnik Republike Hrvatske u Političkom i sigurnosnom odboru postupa temeljem stajališta i smjernica Vlade Republike Hrvatske te po uputi ministra nadležnog za vanjske poslove, odnosno osobe koju on ovlasti sukladno djelokrugu definiranom Uredbom o unutarnjem ustrojstvu Ministarstva vanjskih i europskih poslova i, ovisno o potrebi, uz prethodne konzultacije s Ministarstvom obrane vezano za vojne misije i operacije Europske unije, te Ministarstvom unutarnjih poslova, Ministarstvom pravosuđa i drugim nadležnim tijelima državne uprave vezano za civilne misije Europske unije. Upute predstavnicima u Grupi za političko-vojna pitanja i Odboru za civilne aspekte upravljanja kriznim situacijama daje nadležna ustrojstvena jedinica Ministarstva vanjskih i europskih poslova, ovisno o potrebi, uz konzultacije s drugim nadležnim središnjim tijelima državne uprave.

(4) Koordinaciju pri izradi i utvrđivanju stajališta za Politički i sigurnosni odbor obavlja Sektor za Zajedničku vanjsku i sigurnosnu politiku (ZVSP) Ministarstva vanjskih i europskih poslova, temeljem doprinosa drugih ustrojstvenih jedinica Ministarstva vanjskih i europskih poslova te Stalnog predstavništva, a kod tema iz područja Zajedničke sigurnosne i obrambene politike, ovisno o potrebi, i ostalih tijela državne uprave.

Članak 9.

*Postupak izrade i usvajanja stajališta za sastanke Vijeća ministara*

(1) Ministarstvo vanjskih i europskih poslova putem elektroničke pošte dostavlja dnevni red za sastanak Vijeća ministara članovima Radne skupine te određuje nositelja i rok za pripremu objedinjenog stajališta Republike Hrvatske za sastanak Vijeća ministara po svim točkama dnevnog reda, vodeći pritom računa o dinamici i rokovima za pripremu sastanaka Vijeća ministara.

(2) Nositelj, u suradnji sa sunositeljem i drugim nadležnim središnjim tijelima državne uprave i drugim tijelima, izrađuje prijedlog stajališta Republike Hrvatske za svaku pojedinu točku dnevnog reda sastanka Vijeća ministara, te objedinjeni prijedlog stajališta Republike Hrvatske za sastanak Vijeća ministara po svim točkama dnevnog reda putem elektroničke pošte dostavlja Ministarstvu vanjskih i europskih poslova.

(3) Ministarstvo vanjskih i europskih poslova putem elektroničke pošte dostavlja objedinjeni prijedlog stajališta po svim točkama dnevnog reda na očitovanje svim članovima Radne skupine, te određuje rok u kojem se moraju očitovati, nakon čega će se smatrati da je prijedlog objedinjenog stajališta usuglašen od strane Radne skupine. Prijedlog objedinjenog stajališta se dostavlja i Stalnom predstavništvu, koje može dati svoje primjedbe u svim fazama. Nakon isteka roka za očitovanje Radna skupina upućuje prijedlog objedinjenog stajališta, uključujući zaprimljene primjedbe, Koordinaciji za vanjsku i europsku politiku.

(4) Koordinacija za vanjsku i europsku politiku raspravlja prijedlog objedinjenog stajališta po svim točkama dnevnog reda, uključujući zaprimljene primjedbe, te ga podnosi na usvajanje Vladi Republike Hrvatske.

(5) Stajališta usvojena od strane Vlade Republike Hrvatske, Ministarstvo vanjskih i europskih poslova dostavlja nadležnom središnjem tijelu državne uprave čiji predstavnici sudjeluju u odgovarajućim sastavima Vijeća ministara.

Članak 10.

*Postupak izrade i usvajanja stajališta za sastanke Europskog vijeća*

(1) Ministarstvo vanjskih i europskih poslova putem elektroničke pošte dostavlja dnevni red i druge prateće pripremne dokumente, te ako postoji, i nacrt zaključaka Europskoga vijeća tijelima državne uprave te određuje nositelje i rok za pripremu stajališta Republike Hrvatske po pojedinim točkama dnevnog reda i nacrta zaključaka, vodeći pritom računa o dinamici i rokovima za pripremu sastanka Europskoga vijeća.

(2) Nositelji iz stavka 1. ovoga članka putem elektroničke pošte dostavljaju prijedlog stajališta Republike Hrvatske za Europsko vijeće za pitanja iz svog djelokruga Uredu predsjednika Vlade Republike Hrvatske i Ministarstvu vanjskih i europskih poslova.

(3) Ured predsjednika Vlade Republike Hrvatske putem elektroničke pošte dostavlja objedinjeni prijedlog stajališta za Europsko vijeće svim nadležnim središnjim tijelima državne uprave, kao i Stalnom predstavništvu te određuje rok za očitovanje.

(4) Nadležna središnja tijela državne uprave dostavljaju dopune na prijedlog stajališta za Europsko vijeće putem elektroničke pošte Uredu predsjednika Vlade Republike Hrvatske te, na znanje, i Ministarstvu vanjskih i europskih poslova. U slučaju da se središnja tijela državne uprave ne očituju u roku iz stavka 3. ovog članka, smatra se da nemaju primjedbi.

(5) Stajalište za Europsko vijeće, na prijedlog predsjednika Vlade Republike Hrvatske, usvaja Vlada Republike Hrvatske.

Članak 11.

*Izmjene i/ili dopune stajališta, odstupanje od stajališta*

(1) U slučajevima kada prije ili tijekom samog sastanka COREPER-a ili Vijeća ministara, uslijed izmjene ili dopune akata Europske unije koji su predmetom rasprave, dodatno provedenih konzultacija i/ili drugih okolnosti, dođe do potrebe značajnih izmjena i/ili dopuna ranije utvrđenog, odnosno usvojenog stajališta Republike Hrvatske, nositelj izrade stajališta Republike Hrvatske dužan je o istom obavijestiti Ministarstvo vanjskih i europskih poslova te Stalno predstavništvo. U slučaju izmjena i/ili dopuna usvojenog stajališta Republike Hrvatske za sastanak Vijeća ministara, nositelj izrade stajališta Republike Hrvatske je dužan, u roku od najviše sedam dana od održavanja sastanka Vijeća, o tome izvijestiti Vladu Republike Hrvatske.

(2) U iznimnim slučajevima, kada se u tijeku rasprave na sastanku COREPER-a ili Vijeća ministara za to ukaže opravdana potreba, predstavnik Republike Hrvatske može odstupiti od ranije utvrđenog, odnosno usvojenog stajališta Republike Hrvatske u onoj mjeri u kojoj se to smatra opravdanim. U slučaju odstupanja od ranije utvrđenog stajališta Republike Hrvatske za sastanak COREPER-a, predstavnik Republike Hrvatske mora bez odgode o tome izvijestiti Ministarstvo vanjskih i europskih poslova te nositelja izrade stajališta Republike Hrvatske. U slučaju odstupanja od ranije usvojenog stajališta Republike Hrvatske za sastanak Vijeća ministara, predstavnik Republike Hrvatske mora bez odgode o tome izvijestiti Ministarstvo vanjskih i europskih poslova i nositelja izrade stajališta Republike Hrvatske, dok je nositelj izrade stajališta Republike Hrvatske dužan, u roku od sedam dana od održavanja sastanka Vijeća ministara, o tome izvijestiti Vladu Republike Hrvatske.

(3) U slučaju kada ne postoji utvrđeno stajalište Republike Hrvatske, predstavnik Republike Hrvatske može u raspravi u radnim tijelima Vijeća, odnosno na sastanku Vijeća ministara, iznijeti i načelno stajalište vodeći pritom računa o temeljnim ranije utvrđenim stavovima i/ili uložiti rezervu. U tom slučaju predstavnik Republike Hrvatske je dužan bez odgode o tome izvijestiti Ministarstvo vanjskih i europskih poslova te nositelja izrade stajališta Republike Hrvatske.

(4) Navedena pravila se na odgovarajući način primjenjuju na izmjene i/ili dopune, odnosno odstupanje od okvirnih stajališta.

**DODATAK II**

PRAVILA O POSTUPKU NOTIFIKACIJE TE POSTUPKU IZRADE I PODNOŠENJA ODGOVORA REPUBLIKE HRVATSKE U EU PILOT POSTUPCIMA, PRED-SUDSKIM POSTUPCIMA ZBOG POVREDE PRAVA EUROPSKE UNIJE I POSTUPCIMA PRED SUDOM EUROPSKE UNIJE

Članak 1.

*Definicije*

Pojedini pojmovi u smislu ovih Pravila imaju sljedeća značenja:

1. *Notifikacija* je službena obavijest Europskoj komisiji o mjerama prenošenja direktiva u hrvatsko zakonodavstvo.

2. *EU PILOT postupak* je postupak neslužbene komunikacije s Europskom komisijom čija je glavna svrha rješavanje pitanja i problema u svezi ispravne primjene prava Europske unije ili usklađenosti prava Republike Hrvatske s pravnom stečevinom Europske unije, prije pokretanja službenog postupka zbog povrede prava Europske unije.

3. *Pred-sudski postupak* zbog povrede prava Europske unije je službeni pred-sudski postupak koji je protiv Republike Hrvatske pokrenula Europska komisija zbog navodne povrede prava Europske unije.

4. *Pismo službene obavijesti* je službeni dopis Europske komisije Republici Hrvatskoj kojim se pokreće postupak zbog povrede prava Europske unije.

5. *Obrazloženo mišljenje* je službeni dopis Europske komisije kojim Republiku Hrvatsku poziva da u određenom roku poduzme odgovarajuće mjere za uklanjanje povrede prava Europske unije.

6. *Odgovor* je odgovor Republike Hrvatske na upit Europske komisije u EU PILOT postupku te odgovor na pismo službene obavijesti i obrazloženo mišljenje Europske komisije u pred-sudskom postupku zbog povrede prava Europske unije.

7. *Očitovanje* je pisano očitovanje Republike Hrvatske u prethodnim postupcima pred Sudom Europske unije te tužba, odgovor na tužbu, replika, odgovor na repliku, žalba i svaki drugi podnesak Republike Hrvatske u postupcima pred Sudom Europske unije.

Članak 2.

*Pitanja nadležnosti*

U slučaju sukoba nadležnosti u vezi preuzimanja i provedbe pravne stečevine Europske unije, izrade odgovora Republike Hrvatske u pred-sudskom postupku zbog povrede prava Europske unije ili očitovanja Republike Hrvatske u postupku pred Sudom Europske unije, u cilju utvrđivanja daljnjih aktivnosti, o istome odlučuje Vlada Republike Hrvatske na prijedlog Koordinacije za vanjsku i europsku politiku.

Članak 3.

*Postupak notifikacije*

(1) Republika Hrvatska službeno obavještava Europsku komisiju o mjerama prenošenja direktiva u hrvatsko zakonodavstvo (u daljnjem tekstu: postupak notifikacije) putem elektroničke baze podataka Europske komisije za notifikaciju (u daljnjem tekstu: baza MNE).

(2) Postupak notifikacije provodi Ministarstvo vanjskih i europskih poslova na temelju izjave o prenošenju direktive koje u bazu MNE dostavlja ministarstvo ili drugo tijelo nadležno za prenošenje pojedine direktive u hrvatsko zakonodavstvo.

(3) Poslove središnjeg upravitelja baze MNE obavlja Ministarstvo vanjskih i europskih i poslova.

Članak 4.

*EU PILOT postupak*

(1) Koordinacija za vanjsku i europsku politiku utvrđuje odgovor Republike Hrvatske na upit Europske komisije u EU PILOT postupku u svezi ispravne primjene prava Europske unije ili usklađenosti prava Republike Hrvatske s pravnom stečevinom Europske unije, kojeg je prethodno razmotrila i podržala Stručna skupina za pravna pitanja, a Radna skupina se s njime usuglasila.

(2) Ministarstvo vanjskih i europskih poslova, putem elektroničke baze podataka Europske komisije za EU PILOT postupke, zaprima upit Europske komisije u svezi ispravne primjene prava Europske unije ili usklađenosti prava Republike Hrvatske s pravnom stečevinom Europske unije.

(3) Ministarstvo vanjskih i europskih poslova dostavlja nadležnom središnjem tijelu državne uprave zaprimljeni upit Europske komisije iz prethodnog stavka i pritom određuje rok za pripremu prijedloga odgovora.

(4) Prijedlog odgovora na upit Europske komisije priprema nadležno središnje tijelo državne uprave u suradnji s Ministarstvom vanjskih i europskih poslova.

(5) Na zahtjev Ministarstva vanjskih i europskih poslova, nadležno središnje tijelo državne uprave dostavlja Ministarstvu vanjskih i europskih poslova, u roku koje je odredilo, dopune i/ili izmjene prijedloga odgovora Republike Hrvatske te sve relevantne činjenice i druge podatke i dokumente za potrebe izrade prijedloga odgovora.

(6) Ministarstvo vanjskih i europskih poslova putem elektroničke pošte dostavlja prijedlog odgovora Republike Hrvatske svim članovima Radne skupine, te određuje rok u kojem se moraju očitovati. Protekom roka smatrat će se da je prijedlog odgovora Republike Hrvatske usuglašen od strane Radne skupine.

(7) Odgovor Republike Hrvatske u EU PILOT postupku, kojeg je utvrdila Koordinacija za vanjsku i europsku politiku, Ministarstvo vanjskih i europskih poslova upućuje Europskoj komisiji putem elektroničke baze podataka Europske komisije za EU PILOT postupke.

(8) Poslove nacionalnog središnjeg upravitelja EU PILOT baze podataka obavlja Ministarstvo vanjskih i europskih poslova.

Članak 5.

*Pred-sudski postupak zbog povrede prava Europske unije*

(1) Vlada Republike Hrvatske utvrđuje odgovor Republike Hrvatske na pismo službene obavijesti Europske komisije, kao i odgovor Republike Hrvatske na obrazloženo mišljenje Europske komisije u pred-sudskom postupku pokrenutom protiv Republike Hrvatske zbog navodne povrede prava Europske unije.

(2) Ministarstvo vanjskih i europskih poslova, putem Stalnog predstavništva, zaprima dokumente Europske komisije (pismo službene obavijesti i obrazloženo mišljenje) u pred-sudskom postupku pokrenutom protiv Republike Hrvatske zbog navodne povrede prava Europske unije.

(3) Ministarstvo vanjskih i europskih poslova dostavlja nadležnom središnjem tijelu državne uprave zaprimljene dokumente Europske komisije iz prethodnog stavka i pritom određuje rok za pripremu prijedloga odgovora.

(4) Prijedlog odgovora na dokumente Europske komisije iz stavka 1. ovoga članka priprema nadležno središnje tijelo državne uprave u suradnji s Ministarstvom vanjskih i europskih poslova.

(5) Na zahtjev Ministarstva vanjskih i europskih poslova, nadležno središnje tijelo državne uprave dostavlja Ministarstvu vanjskih i europskih poslova, u roku koje je odredilo, dopune i/ili izmjene prijedloga odgovora Republike Hrvatske te sve relevantne činjenice i druge podatke i dokumente za potrebe izrade prijedloga odgovora.

(6) Ministarstvo vanjskih i europskih poslova putem elektroničke pošte dostavlja prijedlog odgovora Republike Hrvatske svim članovima Radne skupine, te određuje rok u kojem se moraju očitovati. Protekom roka smatrat će se da je prijedlog odgovora Republike Hrvatske usuglašen od strane Radne skupine.

(7) U okviru pred-sudskog postupka Koordinacija za vanjsku i europsku politiku razmatra i predlaže Vladi Republike Hrvatske odgovor Republike Hrvatske na pismo službene obavijesti Europske komisije, kao i odgovor Republike Hrvatske na obrazloženo mišljenje Europske komisije, kojeg je prethodno razmotrila i podržala Stručna skupina za pravna pitanja, a Radna skupina se s njime usuglasila.

(8) Odgovor Republike Hrvatske u pred-sudskom postupku, kojeg je utvrdila Vlada Republike Hrvatske, Ministarstvo vanjskih i europskih poslova upućuje Europskoj komisiji putem elektroničke baze podataka Europske komisije za postupke zbog povrede prava EU (baza INFR).

(9) Poslove nacionalnog središnjeg upravitelja baze INFR obavlja Ministarstvo vanjskih i europskih poslova.

Članak 6.

*Postupci pred Sudom Europske unije*

(1) Vlada Republike Hrvatske utvrđuje očitovanja Republike Hrvatske (tužba, odgovor na tužbu, žalbe i ostali podnesci) za potrebe sudjelovanja Republike Hrvatske u postupcima pred Sudom Europske unije.

(2) Ministarstvo vanjskih i europskih poslova razmjenjuje dokumente sa Sudom Europske unije putem elektroničke baze podataka Suda Europske unije (e-Curia), kao i putem Stalnog predstavništva.

(3) Ministarstvo vanjskih i europskih poslova, uz prethodno mišljenje nadležnog središnjeg tijela državne uprave, odlučuje o uključivanju Republike Hrvatske u postupke pred Sudom Europske unije.

(4) Ministarstvo vanjskih i europskih poslova dostavlja nadležnom središnjem tijelu državne uprave zaprimljene dokumente Suda Europske unije i pritom određuje rok za pripremu očitovanja Republike Hrvatske u sudskom postupku.

(5) Prijedlog očitovanja Republike Hrvatske u postupku pred Sudom Europske unije izrađuje Ministarstvo vanjskih i europskih poslova u suradnji s nadležnim središnjim tijelom državne uprave.

(6) Na zahtjev Ministarstva vanjskih i europskih poslova, nadležno središnje tijelo državne uprave dostavlja Ministarstvu vanjskih i europskih poslova, u roku koje je odredilo, dopune i/ili izmjene prijedloga očitovanja Republike Hrvatske te sve relevantne činjenice i druge podatke i dokumente za potrebe izrade očitovanja i zastupanja Republike Hrvatske u postupku pred Sudom Europske unije.

(7) Ministarstvo vanjskih i europskih poslova putem elektroničke pošte dostavlja prijedlog očitovanja Republike Hrvatske svim članovima Radne skupine, te određuje rok u kojem se moraju očitovati. Protekom roka smatrat će se da je prijedlog očitovanja Republike Hrvatske usuglašen od strane Radne skupine.

(8) Koordinacija za vanjsku i europsku politiku razmatra i predlaže Vladi Republike Hrvatske očitovanje koje je prethodno razmotrila i podržala Stručna skupina za pravna pitanja, a Radna skupina se s njime usuglasila.

(9) Očitovanje Republike Hrvatske u postupku pred Sudom Europske unije, kojeg je utvrdila Vlada Republike Hrvatske, Ministarstvo vanjskih i europskih poslova podnosi Sudu Europske unije putem elektroničke baze podataka Suda Europske unije (e-Curia).

(10) Sadržaj očitovanja Republike Hrvatske javno se ne objavljuje do donošenja presude Suda Europske unije, odnosno druge odluke kojom se završava postupak pred Sudom Europske unije.

(11) Poslove nacionalnog središnjeg upravitelja baze e-Curia obavlja Ministarstvo vanjskih i europskih poslova.

43 05.05.2016 Odluka o osnivanju Međuresorne radne skupine za europske poslove

43 05.05.2016 Odluka o osnivanju Međuresorne radne skupine za europske poslove